מה ראתה שפחה על הים

"זה אלי ואנוהו" - ר' אליעזר אומר: מנין אתה אומר שראתה שפחה על הים מה שלא ראו ישעיה ויחזקאל? שנאמר: "וביד הנביאים אדמה" (הושע יב יב) וכתיב: "נפתחו השמים ואראה מראות אלהים" (יחזקאל א א). משל למלך בשר ודם שנכנס למדינה ועליו צפירה מקיפתו וגבורים מימינו ומשמאלו וחיילות מלפניו ומלאחריו והיו הכל שואלין אי זהו המלך? מפני שהוא בשר ודם כמותם. אבל כשנגלה הקב"ה על הים לא הוצרך אחד מהם לשאול אי זהו המלך? - אלא כיון שראוהו הכירוהו. פתחו כולן פיהן ואמרו: "זה אלי ואנוהו וגו' " **(מכילתא דרבי ישמעאל בשלח - מס' דשירה בשלח פרשה ג)**.

מַהוּ שֶׁרָאֲתָה שִׁפְחָה עַל הַיָּם

שֶׁמִּיחֶזְקֵאל הַנָּבִיא נִסְתָּר וְנֶעֱלַם?

מַה הַמַּחֲזֶה הַגָּדוֹל וְהַנּוֹרָא

שֶׁלְּעֶבֶד וְשִׁפְחָה

שֶׁזֶּה עַתָּה

יָצָאוּ לִגְאֻלָּה

נִגְלָה וְנִרְאָה,

וּמִבֶּן בּוּזִי וּבֶן אָמוֹץ

בְּמַחֲזוֹת הַנְּבוּאָה כִּי תַחְפֹּץ

נִגְלַל, נִסְתַּם וְנִתְכַּסָּה?

סוּס וְרוֹכְבוֹ רָמָה בַּיָּם –

"כִּי גָאֹה גָּאָה" – מֵעַל כֻּלָּם

כָּל זֹאת רָאוּ עֶבֶד וְשִׁפְחָה

וּפָתְחוּ וְעִנּוּ בְּשִׁירָה וְשִׂמְחָה.

"זֶה אֵלַי וְאַנְוֵהוּ"

הֶחְוְותָה הַשִּׁפְחָה בְּאֶצְבָּעָהּ

הִנֵּה מְקוֹמוֹ, כָּאן הֲרֵיהוּ

לְפָנָיו נָאֶה לוֹמַר שִׁירָה.

"תְּבִיאֵמוֹ וְתִטָּעֵמוֹ ... מָכוֹן לְשִׁבְתְּךָ"

כְּעֶלֶם הַחֵפֶץ לִקַּח לוֹ אִשָּׁה

כִּבְנֵי נְעוּרִים

בֵּינוֹת לַכְּרוּבִים

יְמַהֵר יָחִישׁ, יָפָה הַשָּׁעָה

"יֵשׁ בְּךָ מִדַּעַת קוֹנֶךָ".

זֹאת אַף זֹאת רָאֲתָה הַשִּׁפְחָה

"כּוֹנְנוּ יָדֶיךָ" – בֵּית הַבְּחִירָה

מִקְדָּשׁ שֶׁל מַטָּה הִיא צָפְתָה

מְכֻוָּן אֶל מִקְדָּשׁ שֶׁלְּמַעְלָה

מִקְדָּשׁ דִּשְׁכִינְתָא.

עֵת נֶעֶרְמוּ מַיִם וְנִצְּבוּ כְּמוֹ נֵד

קָרְאָה הַשִּׁפְחָה וְעָנָה לָהּ הַהֵד:

"ה' יִמְלוֹךְ לְעוֹלָם וָעֶד"

הַאִם הֻחְמְצָה הַשָּׁעָה?

הַאִם הִרְחִיקָה הָעֵת?

וּמָה רָאָה יְחֶזְקֵאל?

וּמֶה לֹא רָאָה?

בַּמֶּה חָסְרָה נְבוּאָתוֹ

וְנִפְגַּם חֶזוֹנוֹ

מִמַּרְאוֹת עֶבֶד וְשִׁפְחָה?

קָפְאוּ תְּהוֹמוֹת, נִצְּבוּ כְּמוֹ נֵד נוֹזְלִים

וְיָצְאוּ מַיִם מְתוּקִים מִתּוֹךְ מְלוּחִים

עֲשָׂרָה נִסִּים

שְׁנֵים עָשָׂר גְּזָרִים

לִשְׁנֵים עָשָׂר שְׁבָטִים

כָּל אֵלֶּה רָאוּ עֶבֶד וְשִׁפְחָה בְּמַרְאוֹת הַפְּלָאִים.

חָזְתָה הַשִּׁפְחָה בְּמַרְאוֹת הָאֵל,

קִיר וּמַחֲבַת בַּרְזֶל רָאָה יְחֶזְקֵאל

נִצָּבִים בֵּין הָאֵל לְעַמּוֹ יִשְׂרָאֵל

סוֹלְלָה וְדָיֵק, אוֹת וּמָצוֹר מִשָּׁמַיִם

כָּרִים וּמַחֲנוֹת, עָטִים סְבִיב יְרוּשָׁלַיִם.

כְּיוֹנָה בְּחַגְוֵי הַסֶּלַע, חָרְדָה הַשִּׁפְחָה

טָפְחָה צְעָקָה לִתְשׁוּעָה עִם כָּל הָעֵדָה

יוֹנִים הוֹמוֹת בִּמְנוּסָתָן רָאָה יְחֶזְקֵאל

פְּלִיטוֹת תּוֹעוֹת וַאֲבוּדוֹת מֵחֻרְבַּן אֲרִיאֵל.

וְעוֹד זוֹ רָאֲתָה שִׁפְחָה: עַם זוּ קָנִיתָ

כִּנִּיתָ וְכוֹנַנְתָּ, כַּאֲשֶׁר עוֹלָם בָּנִיתָ

וִיחֶזְקֵאל רָאָה אֶת סָמֶל הַקִּנְאָה

כְּאִשָּׁה סוֹטָה הַמְסַלֶּקֶת אֶת אִישָׁהּ.

וּשְׁנֵיהֶם רָאוּ אֶת הַסַּפִּיר.

זוֹ אֶת לִבְנַת הַסַּפִּיר כְּעֶצֶם הַשָּׁמַיִם לָטֹהַר

וְזֶה אֶת אֶבֶן ‍ֹהַסַּפִּיר, שֶׁחָשַׁךְ מִמֶּנָּה תֹּאַר.

"תְּבִיאֵמוֹ וְתִטָּעֵמוֹ בְּהַר נַחֲלָתְךָ"

שָׁמְעָה הַשִּׁפְחָה וּבַה' בָּטְחָה:

שִׁיבַת צִיּוֹן רִאשׁוֹנָה וּשְׁנִיָּה

גַּם אַחֲרוֹנָה רָאֲתָה,

שִׁיבַת הָעָם וְשִׁיבַת הַשְּׁכִינָה.

וְשָׁמְעָה שִׁירַת הַלֵּל שֶׁל אָבוֹת וּבָנִים

עֵת עָלָו מִמְּצוּלוֹת מַיִם זֵדוֹנִים

וּבָנִים כַּאֲבוֹתָם

עֵת שָׁבוּ לִגְבוּלָם

אֲחִישֶׁנָּה בְּעִתָּם

וְעָנְתָה לָהֶם הַשִּׁפְחָה בְּקוֹל רוֹעֵד:

"בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד"